  Анжелика Тихонова Анжелика Тихонова корреспондент 6+ Ижкарын Калык творчествоя элькун юртлэн адӟытон залаз (Удмуртской ульча, 284) «Бодьинский позумент» адӟытон усьтӥськиз. Отчы вашкала дыръя Якшур-Бӧдья ёросын вӧлмем но туала вакытэ выльысь улӟытэм пужыятскон амалэн быдэстэм ужъёс пыризы. Адӟытонэз усьтонэ ивортодэтъя «Удмуртия» агентстволэн корреспондентэз но вуылӥз. XX даур кутскытозь Якшур-Бӧдья но Шаркан ёросъёсысь удмуртъёс пӧлын азвесь сӥньысэн (позумент сӥньысэн) «вприкреп» яке удмурт сямен «трем», «трет» нимаськись пужыятскон амал вӧлмемын вылэм. « Со азвесь сӥньысэн пужыятэмын но тесьма кадь кузь полоскаен каремын. Солэн азвесь сӥньысэз понэмын ас сяменыз, со басма пыр ӧвӧл пужыятэмын, со понэмын басма вылэ, «тырем-тырем» шуиськом, но кутэмын мукет сӥньысэн. И со тесьма кадь адӟиське. Пужыосыз геометрическоесьгес » Ангелина Исаева, Якшур-Бӧдья ёросысь Кибашлыослэн центренызы кивалтӥсь Сыӵе пужыен шортдэремлэсь улзэ, айшетлэсь дурзэ, куинь сэрго кышетъёсты, ныпъетъёсты чеберъяло вылэм. Но йӧскалык дӥсьлэсь куштӥськемен, пужыятскон амал но бырыны кутскем. Тодосчиос али ке но уг тодо, кытысь сыӵе пужыятскон Удмуртие вуиз. Малпанъёс вань, вузкарон сюресъёсъя тюрк калыкъёслэсь, дыр, шуыса. Али Удмуртиын со Якшур-Бӧдья ёросын гинэ вань на. Вунэм амалэз выльысь улӟытон борды ёросысь Кибашлыослэн юртысьтызы ӧнерчи Людмила Щинова басьтӥськиз. 1990-тӥ аръёсы со песянаезлэсь Матрёна Широбоковалэсь сыӵе пужыятскемлэсь юдэссэ шедьтӥз но синмаськиз, эскерыны кутскиз, кызьы со лэсьтӥське. « Нырысь шонертэм пӧрме вал. Отысь-татысь утчаса, одӥг ар гинэ ӧз ортчы, кӧня ке ар ӵоже со сое дышыны выриз. Нырысь ик пужыятӥз кисыос вылэ, кисетъёс лэсьтӥз » Ангелина Исаева, Якшур-Бӧдья ёросысь Кибашлыослэн центренызы кивалтӥсь Якшур-Бӧдьяысь кибашлыос экспедициос но радъязы. Вань шедьтосъёссэс туспуктэмъёсын каталоге люказы. Нош 2015-тӥ арын Людмила Щиноваез пужы пуктонэз улӟытэмез понна элькун кивалтэтлэн «Признание» премиеныз пусйизы. Пужыятскон амалэз утён но вӧлмытон вылысь 2021-тӥ арын бӧдьяос «Бодьинский позумент – это модно, современно и креативно!» мереткыл улсын ӵектос кылдытӥзы но Азьмуртлэн грантъёсъя фондэзлэн вожвылъяськоназ вормизы. Солы луыса кык толэзь ӵоже мылкыд карисьёсты вашкала пужыятсконлы дышетӥзы. « Тросгес отчы пыриськизы культура удысын ужасьёс. Но со сяна, ми доры ветлӥзы школаын дышетскись пиналъёс но, мӧйы пенсионеръёс но, искусствоосъя нылпи школаын ужасьёс но. 30 адямиез дышетӥм. <…> Малпанмы пӧрмиз. Милям проект пумамы вал адӟытонмы, кытын вал 30-лэсь трос ужъёс. Соос сыӵе чебер лэсьтэмын, татын кӧняез ке вань, кудзэ можно учкыны. Быдэс витрина татын сӥземын проектъя дышетскем муртъёслы. Соослэн ужъёссылы » Ангелина Исаева, Якшур-Бӧдья ёросысь Кибашлыослэн центренызы кивалтӥсь Пужыятскыны дышетскыны Якшур-Бӧдья ёрос газетлэн валтӥсь редакторезлэн воштӥсез Вера Вахрушева но ветлӥз. Позумент сӥньысэн пужыятскон со понна воксё тодмотэм, паймымон вал, соин матысьгес тодматскемез потӥз шуыса пусйиз. Ӵектослы луыса, аслыз пельугыос но суйпоскес лэсьтӥз. « Сыӵе яраз. Дышето гань-гань, капчи. Людмила Петровна (Щинова – ред.) туж сыӵе чидась, мар ке уг ке пӧрмы, эн кышка, сейчас сэрттом но выльысь лэсьтом гинэ шуэ. Мон трос пол ӧй сэрттылы, но вал, кин куинь пол но, вить пол но сэрттылӥз. Со нормально. Янгышаны, шонертэм лэсьтыны кышкано ӧвӧл » Вера Вахрушева, «Бодьинский позумент» ӵектосэ пыриськись Вераны кулэ, Людмила Щиновалэн песянаез дорысь шедьтэм юдэсын ӵуж но, льӧль но буёлъёсыз вылӥллям. Нош али сыӵе пужыез вож, горд буёлъёсынгес пукто, нош контурзэ – одно ик сьӧд сӥньысэн. Пужыез туала арын пӧртэм-пӧртэм арбериосын куто: дӥськут бордын сяна, сумкаос, чеберъяськонъёс вылэ пукто. Со сяна, сое суредало но ини. Озьы, сандыкъёсты, шкатулкаосты чеберъяло. Фото: Анжелика Тихонова «Бодьинский позумент» адӟытонэ тодмо кибашлыослэсь но ӵектосэ пыриськисьёслэсь ужъёссэс поттӥзы. Озьы ик экспедициосын шедьтэм вашкала образецъёсты, чеберлыко ужъёсты возьматӥзы. Ваньзы ик соос пужылэн аспӧртэмлыкеныз, кытын но кызьы кутӥськеменыз тодмато. Адӟытон 25-тӥ южтолэзёзь ужалоз.  Тодэ вайытом, Алнаш ёросысь Байтэрекын Финн-угор лулчеберетъя шоркарлэсь арзэ усьтӥзы. Тегъёс: Удмуртия Якшур-Бӧдья адӟытон Лулчеберет удмуртъёс  